РЕГЛАМЕНТ (ЕО) № 127/2008 НА КОМИСИЯТА
от 13 февруари 2008 година
относно регистрация на наименование в Регистъра на защитените наименования за произход и защитените географски указания (Oscypek (ЗНП))
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 510/2006 на Съвета от 20 март 2006 г. относно закрилата на географски указания и наименования за произход на земеделски продукти и храни (1), и по-специално член 7, параграф 5, втора алинея от него,
като има предвид, че:
(1)
В съответствие с член 6, параграф 2 и съгласно член 17, параграф 2 от Регламент (ЕО) № 510/2006 заявката на Полша за регистриране на наименованието „Oscypek“ беше публикувана в Официален вестник на Европейския съюз (2).
(2)
Словакия се обяви против тази регистрация съгласно член 7, параграф 1 от Регламент (ЕО) 510/2006, позовавайки се на мотивите, посочени в член 7, параграф 3, букви а), б) и в) от същия регламент. Словакия по-специално посочва в своето възражение, че регистрацията на наименованието „Oscypek“ накърнява наименованието „Slovenský oštiepok“, за чиято регистрация като защитено географско указание Словакия е представила искане пред Комисията (3).
(3)
С писмо от 30 май 2007 г. Комисията призова засегнатите държави-членки да проведат необходимите двустранни консултации.
(4)
С писмо от 28 юни 2007 г. Комисията бе уведомена, че между Полша и Словакия е постигнато споразумение.
(5)
По силата на това споразумение Полша и Словакия се съгласяват по-специално, че наименованията „Oscypek“ и „Slovenský oštiepok“, въпреки общия исторически произход и традиция, ще се отнасят занапред за сирена, произведени по ясно определен начин. Според Полша и Словакия значителните разлики между двата вида сирене по отношение на използваните суровини, начин на производство и съответните физически, химически и органолептични свойства на тези сирена не поражда опасност за объркване сред потребителите. Полша и Словакия се съгласяват, че и двете наименования „Oscypek“ и „Slovenský oštiepok“ са законни, като освен това Полша подчертава, че регистрацията на „Oscypek“ като защитено наименование за произход няма да бъде в ущърб на правото на словашките производители да използват наименованието „oštiepok“, самостоятелно или в комбинация с други наименования.
(6)
Споразумението, постигнато между заинтересованите страни, не изисква промяна на документите, публикувани по силата на член 6, параграф 2 от Регламент (ЕО) № 510/2006. Поради това наименованието „Oscypek“ следва да бъде регистрирано съгласно член 7, параграф 4 от посочения регламент,
ПРИЕ НАСТОЯЩИЯ РЕГЛАМЕНТ:
Член 1
Регистрира се наименованието, посочено в приложението към настоящия регламент.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 13 февруари 2008 година.